મહારાષ્ટ્રના મકોકાની તર્જ પર ગુજરાતમાં પણ ત્રાસવાદ સામે સખ્તાઈથી કામ લેવાના ઉદ્દેશ સાથે ઘડાયેલો ગુજકોક ધારો પહેલેથી જ વિવાદસ્પદ રહ્યો છે. કેન્દ્રમાં યુપીએ સરકારના કાર્યકાળ દરમિયાન રાજ્ય વિધાનસભાએ ધારો પસાર કર્યા બાદ બે વખત રાષ્ટ્રપતિ દ્વારા મંજૂરી વિના પાછો મોકલવામાં આવ્યો હતો. એ વખતે એ ધારાની કેટલીક ક્ષતિઓ કે જોગવાઈઓ સામે વાંધો ઉઠાવવામાં આવ્યો હતો. હવે કેન્દ્રમાં ભાજપની જ સરકાર છે અને જેમના મુખ્યપ્રધાન તરીકેના કાર્યકાળમાં કાયદો ઘડાયો હતો એ નરેન્દ્ર મોદી વડા પ્રધાન છે ત્યારે એ ધારાને વિધાનસભામાં ફરી પસાર કરાયા બાદ મંજૂરી માટે રાષ્ટ્રપતિને મોકલવામાં આવતાં આ વખતે એવું મનાતું હતું કે તેને મંજૂરી મળી જશે, પરંતુ એવું બન્યું નહીં. ધારાને સ્વીકૃતિ વિના પાછો મોકલવામાં આવ્યો ત્યારે રાષ્ટ્રીય અને પ્રાદેશિક સ્તરે રાજ્ય સરકારની ભારે ટીકા થઈ હતી.